text: Lønningsdag – så skal der slås til Søren…
  31 oktober 2015 kl. 05.49
  Halloween kombineret med lønningsdag har givet masser af uro i Syd- og Sønderjylland. Begge politikredse melder om mange voldsepisoder og værtshusuorden.
  - Vi har haft en rigtig travl nat, fortæller vagtchef Ole Aamann, Syd- og Sønderjyllands Politi, til TV SYD. Og det gælder faktisk alle kommuner i vores politikreds.
  - Vi oplever tit, at der er mere uro, når folk har fået løn, mens folk tilsyneladende bedre kan opføre sig ordentligt, når der ikke er så mange penge på kontoen, tilføjer han.
  Den sydligste politikreds har udskrevet flere bøder efter ordensbekendtgørelsen (tildligere politivedtægten). En enkelt af anholdt for vold i Aabenraa, og der er taget et par spritbilister plus et par indbrudstyve i Sønderborg.
  En enkelt episode i Esbjerg vurderer politiets jurister stadig på.
  Også hos Sydøstjyllands Politi har patruljerne haft en travl Halloween, fortæller vagtchef Hans Hoffensetz til TV SYD.
  - En masse uro rundt omkring, noterer han, men ikke de store sager.  
  Sydøstjyllands Politi måtte bl.a. sende ekstra patruljer til et større slagsmål i Kolding kort før kl. 6.
  - Men når vi kommer frem, er der som regel ro - og ingen har lyst til at sige noget, noterer vagtchefen til TV SYD.
  